
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Marta Urbāne, 
Komisijas locekļi Andrejs Vanags kā patērētāju interešu pārstāvis un Anna Saltikova kā komersantu interešu pārstāve, izskatīja rakstveida procesā strīdu starp patērētāju un sabiedrību saistībā ar ventilatora iespējamu neatbilstību līguma noteikumiem.

No lietā esošajiem materiāliem izriet, ka patērētājs 2024. gada 4. jūnijā sabiedrības veikalā iegādājās ventilatoru Blauberg Moon 125T. Patērētājs savā 2025. gada 19. septembra iesniegumā norāda, ka ventilators pēc aptuveni divu mēnešu lietošanas ir pārstājis ieslēgties, un 2025. gada 26. augustā viņš nodeva preci sabiedrībai, pieprasot tās apmaiņu vai naudas atmaksu. Patērētājs savā iesniegumā norāda, ka uz iesniegumu nav saņēmis atbildi un lūdz atmaksāt par preci samaksāto naudas summu. 
Sabiedrība savā atbildē Patērētāju tiesību aizsardzības centram norādīja, ka ventilators tika nosūtīts pārbaudei izplatītājam SIA “Volente” un pēc pārbaudes tika konstatēts, ka precei nav defekta un tā ir darba kārtībā. Sabiedrība informēja patērētāju par pārbaudes rezultātiem un noraidīja prasību par naudas atmaksu, pamatojot, ka prece ir līguma noteikumiem atbilstoša. 
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, un pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. Vienlaikus, lai Komisija varētu atzīt, ka prece ir līguma noteikumiem neatbilstoša, lietā ir jābūt objektīviem pierādījumiem par neatbilstības esību.
Komisija, izvērtējot lietā esošos materiālus, secina, ka patērētājs nav iesniedzis pierādījumus, kas apliecinātu, ka ventilators faktiski nestrādā vai ka tam pastāv ražošanas vai funkcionāls defekts. Lietā nav iesniegtas fotogrāfijas, videoieraksti, neatkarīga servisa atzinums vai citi objektīvi pierādījumi, kas apstiprinātu patērētāja apgalvojumu par preces nedarbošanos. Savukārt sabiedrība ir iesniegusi informāciju, ka prece pēc pārbaudes ir atzīta par darba kārtībā esošu.
Ņemot vērā, ka lietā pastāv pretrunīgi pušu apgalvojumi par preces darbspēju un patērētājs nav iesniedzis objektīvus pierādījumus par preces neatbilstību līguma noteikumiem, Komisijai nav iespējams konstatēt neatbilstības esību un izvērtēt strīdu pēc būtības.
Komisija norāda, ka saskaņā ar Patērētāju tiesību aizsardzības likuma 26.12 panta otro daļu Komisija pieņem lēmumu par strīda izskatīšanas izbeigšanu, ja objektīvu apstākļu dēļ strīdu nav iespējams izskatīt vai lietā trūkst pierādījumu, kas nepieciešami lēmuma pieņemšanai.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta otro daļu,
nolemj:
izbeigt strīda izskatīšanu pierādījumu trūkuma dēļ.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.
Komisijas priekšsēdētāja	Marta Urbāne

